รัฐมนตรีช่วยว่าการกระทรวงมหาดไทย ชี้แจงกระทู้สด การจัดสรรค์ที่ดินทำกินให้ประชาชน
การประชุมสภาผู้แทนราษฎรวันนี้ (26 พ.ค.65 ) นายชวน หลีกภัย ประธานสภาผู้แทนราษฎร เป็นประธาน เริ่มขึ้นเวลา 09.30 น. ที่ประชุมเปิดโอกาสให้สมาชิกได้หารือปัญหาความเดือดร้อนของประชาชนในพื้นที่ ซึ่งส่วนใหญ่เป็นปัญหาเศรษฐกิจปากท้อง ปัญหาด้านสาธารณสุข เส้นทางการสัญจรของประชาชนและสินค้าเกษตร ที่ขณะนี้มีปัญหาการส่งออก เนื่องจากขาดแคลนตู้คอนเทนเนอร์ที่จะส่งสินค้าไปขายยังต่างประเทศ รวมทั้งปัญหาปุ่ยราคาแพง ทำให้ต้นทุนการผลิตภาคการเกษตรสูงขึ้น แต่เกษตรกรได้รับค่าตอบแทนน้อย จึงฝากให้หน่วยงานที่เกี่ยวข้องให้ความช่วยเหลือด้วย จากนั้นเป็นการพิจารณาวาระกระทู้ถามสด โดยนายนราพัฒน์ แก้วทอง ส.ส. บัญชีรายชื่อ พรรคประชาธิปัตย์ ตั้งกระทู้สดถาม พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ถึงการจัดสรรที่ดินที่เป็นประโยชน์กับประชาชน รัฐบาลได้มีการดำเนินการอย่างไร นายนิพนธ์ บุญญามณี รัฐมนตรีช่วยว่าการกระทรวงมหาดไทย ชี้แจงแทนว่า กระทรวงมหาดไทย มีการปรับปรุงแผนที่ของรัฐแบบบูรณาการ ใช้มาตราส่วน 1:4,000 หรือ one map เพื่อแก้ปัญหาข้อพิพาทเรื่องแนวเขตที่ดิน ระหว่างภาครัฐและเอกชน โดยแบ่งกลุ่มจังหวัดออกเป็น 7 กลุ่มๆ ละ 11 จังหวัด ซึ่งกระทรวงมหาดไทย พยายามเร่งแก้ไขปัญหาอย่างต่อเนื่อง คณะอนุกรรมการนโยบายที่ดินแห่งชาติ(คทช.) ได้จัดสรรที่ดินให้ประชาชนเข้าไปใช้ที่ดินของรัฐทำกินแล้วกว่า 70,000 รายทั่วประเทศ รวมเนื้อที่กว่า 4 แสนไร่ ทั้งในพื้นที่ป่าสงวน พื้นที่ป่าชายเลน พื้นที่เขตปฏิรูปที่ดิน(ส.ป.ก.) พื้นที่สาธารณะประโยชน์ พื้นที่กิจการนิคมสร้างตนเอง ส่วนการดำเนินคดีบุคคลที่อาศัยอยู่ในที่ดินของรัฐ หากอยู่ในความรับผิดชอบของ กระทรวงมหาดไทย จะประสานไปยังพื้นที่ในการแก้ไขปัญหาที่ดินทำกินของสมัชชาคนจน หรือกลุ่มอื่นๆ และเร่งรัดการออกกฎหมาย เพื่อเข้ามาดูแลประชาชน ส่วนการออกเอกสารสิทธิ์ ภาครัฐก็พยายามเร่งรัดที่จะดำเนินการ แต่ปัญหาอยู่ที่หน่วยงานของรัฐไม่มีผู้ชี้แนวเขตที่ดิน ให้เกิดความล่าช้า แต่ก็มีระเบียบว่าจะต้องดำเนินการให้แล้วเสร็จภายใน 50 วันอยู่แล้ว พร้อมได้กำชับให้กรมที่ดิน ดำเนินการบริการประชาชนให้แล้วเสร็จภายใน 1 เดือน